Κριστόφ Βαζέχα

Ο Κριστόφ Βαζέχα (πολωνικά: Krzysztof Ireneusz Warzycha, , γεννήθηκε 17 Νοεμβρίου 1964, Κατοβίτσε), είναι διεθνής Πολωνός πρώην ποδοσφαιριστής και νυν προπονητής, ο οποίος διακρίθηκε ιδιαίτερα στα ελληνικά γήπεδα αγωνιζόμενος για 15 έτη με τον Παναθηναϊκό. Απέκτησε την ελληνική υπηκοότητα το 1998. 

Για την Α΄ κατηγορία Ελλάδας πέτυχε 244 γκολ σε 390 αγώνες και αναδείχθηκε τρεις φορές πρώτος σκόρερ (1994, 1995, 1998), ενώ στο κύπελλο 50 γκολ σε 100 συμμετοχές και στις ευρωπαϊκές διοργανώσεις 25 γκολ σε 63 αγώνες. Πρόκειται για τον κορυφαίο ξένο του ελληνικού πρωταθλήματος σε τέρματα και συμμετοχές, όπως και τον δεύτερο σκόρερ όλων των εποχών της πρώτης κατηγορίας μετά τον Θωμά Μαύρο (260). Με συνολικά 319 γκολ σε 553 επίσημους αγώνες για λογαριασμό του Παναθηναϊκού, αποτελεί τον πρώτο σκόρερ στην ιστορία του συλλόγου (με μεγάλη διαφορά από τον Αντώνη Αντωνιάδη των 221) και το δεύτερο ποδοσφαιριστή με τις περισσότερες εμφανίσεις (ο Μίμης Δομάζος συμπλήρωσε 605 επίσημες), διακρίσεις τις οποίες αναμένεται να διατηρήσει και στο μέλλον. Αποσύρθηκε από την ενεργό δράση το 2004, σε ηλικία 39½ ετών.

Ποδοσφαιρική σταδιοδρομία

Ρουχ Χόρζοβ
Εντάχθηκε στις ακαδημίες της πολωνικής Ρουχ Χόρζοβ σε ηλικία δέκα ετών. Προβιβάστηκε στην πρώτη ομάδα της Ρουχ Χόρζοβ το 1983 και παρέμεινε στον πολωνικό σύλλογο μέχρι το 1989. Σε 167 συμμετοχές για το Πολωνικό Πρωτάθλημα σημείωσε 66 γκολ. Το 1989 αναδείχθηκε Πρωταθλητής και Πρώτος σκόρερ του Πολωνικού πρωταθλήματος.

Παναθηναϊκός
Τη χειμερινή μεταγραφική περίοδο του 1989 αποκτήθηκε από τον Παναθηναϊκό έναντι 300.000 δολαρίων. Ο Βαζέχα αρχικά προοριζόταν για τον Ολυμπιακό αλλά η διοίκηση αυτού δεν επέδειξε ενδιαφέρον και έτσι κατέληξε στον Παναθηναϊκό. Μαζί με το Δημήτρη Σαραβάκο δημιούργησαν ένα από τα πιο επιτυχημένα δίδυμα στην ιστορία του συλλόγου. Το τέλος της αγωνιστικής περιόδου τον βρήκε Πρωταθλητή και κορυφαίο σκόρερ του Παναθηναϊκού έχοντας σημειώσει 14 γκολ σε 21 συμμετοχές. Την περίοδο 1990-91 ο Σαραβάκος με τον Βαζέχα συνέθεσαν την κορυφαία επιθετική δυάδα του πρωταθλήματος καθώς ο Σαραβάκος αναδείχθηκε πρώτος σκόρερ του Ελληνικού πρωταθλήματος με 23 γκολ και ο Βαζέχα δεύτερος με 18 γκολ. Ο Παναθηναϊκός κατέκτησε το νταμπλ τερματίζοντας πρώτος με 8 βαθμούς διαφορά στο πρωτάθλημα ενώ στέφθηκε και κυπελλούχος Ελλάδας με 5 γκολ του Βαζέχα.

Την περίοδο 1991-92 συμμετείχε στα Προημιτελικά της πρώτης διοργάνωσης του Τσάμπιονς Λιγκ. Στις 26 Ιανουαρίου 1992 ο Παναθηναϊκός με τους Σαραβάκο και Βαζέχα να σημειώνουν γκολ, επικράτησε με 3-0 επί του Ολυμπιακού. 

Την περίοδο 1992-93 ο Βαζέχα σημειώνει 32 γκολ σε 33 συμμετοχές στο Πρωτάθλημα. Αναδείχθηκε κυπελλούχος Ελλάδας με τον Παναθηναϊκό σημειώνοντας 7 γκολ, σημειώνοντας και το γκολ που έδωσε το τρόπαιο στον τελικό απέναντι στον Ολυμπιακό. Συμμετείχε στους ευρωπαϊκούς αγώνες στους οποίος ο Παναθηναϊκός σημείωσε ρεκόρ τερμάτων τόσο σε έναν αγώνα όσο και στο σύνολο της διπλής αναμέτρησης με την Ελεκτροπούτερε με 10 γκολ στις 2 νίκες του 0-6 και 4-0, με τον ίδιο να σημειώνει τέσσερα συνολικά. Το καλοκαίρι του 1993 κατακτά το Σούπερ Καπ με αντίπαλο την ΑΕΚ.

Την περίοδο 1993-94 ο Κριστόφ Βαζέχα αναδείχθηκε πρώτος σκόρερ του ελληνικού πρωταθλήματος με 24 γκολ και οδήγησε τον Παναθηναϊκό στην κατάκτηση του Πρωταθλήματος έχοντας για τελευταία χρονιά στο πλευρό το Δημήτρη Σαραβάκο. Με 7 γκολ οδήγησε τον Παναθηναϊκό και στην κατάκτηση του Κυπέλλου σκοράροντας και στον τελικό απέναντι στην ΑΕΚ. Το καλοκαίρι του 1994 κατακτά και το Σούπερ Καπ. 
Το 1995 είναι ξανά ο Πρώτος Σκόρερ του ελληνικού πρωταθλήματος με 29 γκολ, με τον Παναθηναϊκό να αναδεικνύεται Πρωταθλητής Ελλάδας. Κατακτά και πάλι το Κύπελλο Ελλάδας σημειώνοντας 5 γκολ. Σημείωσε το γκολ της νίκης στον προημιτελικό απέναντι στον Ολυμπιακό στο Στάδιο Καραϊσκάκη στο 88ο λεπτό αλλά και το γκολ της νίκης στον τελικό εναντίον της ΑΕΚ στο 114΄.

Από την προηγούμενη χρονιά είχε αναλάβει το χρέος του ηγέτη της ομάδας και την περίοδο 1995-96 ήταν εκείνος που θα οδηγούσε τον Παναθηναϊκό σε μια από τις μεγαλύτερες διακρίσεις της ομάδας. Σημειώνοντας 6 γκολ απέναντι στις Ναντ (2), Άαλμποργκ, Λέγκια (2), Άγιαξ οδήγησε τον Παναθηναϊκό στον ημιτελικό του Τσάμπιονς Λιγκ. Με το γκολ του απέναντι στον Άγιαξ που υπήρξε η πιο φορμαρισμένη ομάδα της εποχής και Πρωταθλητής Ευρώπης, σταμάτησε ένα αήττητο δυόμισι ετών για τον Άγιαξ ο οποίος στον τελικό της διοργάνωσης έχασε στα πέναλτι. Τα 6 γκολ σε μία σεζόν στο Τσάμπιονς Λιγκ αποτελούν την κορυφαία συγκομιδή αθλητή ελληνικής ομάδας στην κορυφαία διασυλλογική διοργάνωση (μαζί με το Μιχάλη Κωνσταντίνου το 2001-02) με εξαίρεση την επίδοση του Αντώνη Αντωνιάδη για το Κύπελλο Πρωταθλητριών. Στην Ελλάδα κατακτά το Πρωτάθλημα του 1996 όντας ο πρώτος σκόρερ του Παναθηναϊκού με 19 γκολ.

Η περίοδος 1996-97 υπήρξε μεταβατική για τον Παναθηναϊκό που θα προχωρούσε πλέον σε φάση ανανέωσης με το Βαζέχα να παραμένει ο σταθερός της ομάδας και να σημειώνει 19 γκολ για το πρωτάθλημα. Την περίοδο 1997-98 ο Βαζέχα είναι ο κορυφαίος σε συμμετοχές (34) και γκολ στον Παναθηναϊκό (32), αναδεικνύεται πρώτος σκόρερ του Πρωταθλήματος. Από την επόμενη περίοδο παρτενέρ του στην επίθεση υπήρξε ο Νίκος Λυμπερόπουλος με τον οποίο σημείωσαν εξαιρετικές εμφανίσεις σε Ελλάδα και Ευρώπη. Ο Βαζέχα σημείωσε 2 γκολ στο 6-3 επί της Στεάουα που οδήγησε τον Παναθηναϊκό και πάλι στους ομίλους του Τσάμπιονς Λιγκ.

Την περίοδο 1999-00 ο Γιάννης Κυράστας αναλαμβάνει την ηγεσία του Παναθηναϊκού δημιουργώντας μια πολύ ισχυρή ομάδα που παρουσίασε αξιόλογο ποδόσφαιρο σε Ελλάδα και Ευρώπη. Ο Κριστόφ Βαζέχα μαζί με το Λυμπερόπουλο είναι οι βασικοί εκτελεστές και ο Παναθηναϊκός παρουσιάζεται και πάλι ισχυρός και στους αγώνες ντέρμπι. Στις 21 Νοεμβρίου του 1999 ο Βαζέχα σημειώνει το 2-0 στη νίκη επί του Ολυμπιακού στον αγώνα που αποτέλεσε το εφαλτήριο για μια δυναμική πορεία προς τον τίτλο ο οποίος χάθηκε τις τελευταίες αγωνιστικές. Στη Ευρώπη για το Κύπελλο ΟΥΕΦΑ σημείωσε γκολ απέναντι στη Λακορούνια το οποίο δεν στάθηκε αρκετό για να προκριθεί ο Παναθηναϊκός.

Την περίοδο 2000-01 ο Βαζέχα σημειώνει τρία γκολ (απέναντι στις Πολόνια, Λακορούνια, Γιουβέντους) τα οποία υπήρξαν καθοριστικά ώστε ο Παναθηναϊκός να προκριθεί στους ομίλους του Τσάμπιονς Λιγκ αλλά και να περάσει από τον όμιλο των Γιουβέντους, Αμβούργου, Λακορούνια. Η νίκη απέναντι στη Γιουβέντους με 3-1 με το δικό του γκολ που σφράγισε την πρόκριση αποτελεί μια από τις πιο ένδοξες ευρωπαϊκές στιγμές του Παναθηναϊκού. Το γκολ του απέναντι στη Γιουβέντους έμελε να είναι και το τελευταίο του στο Τσάμπιονς Λιγκ. Αλλά και στον επόμενο όμιλο απέναντι στις Μάντσεστερ, Βαλένθια, Στουρμ η παρουσία του Βαζέχα δίπλα στους πολλά υποσχόμενους αθλητές όπως οι Καραγκούνης, Μπασινάς, Γκούμας, Λυμπερόπουλος, Σεϊταρίδης στάθηκε αρωγός ώστε να σημειώσουν αξιόλογες εμφανίσεις και να αφήσουν παρακαταθήκη για την επόμενη ευρωπαϊκή χρονιά η οποία υπήρξε ακόμα πιο επιτυχημένη για το σύλλογο.

Την επόμενη περίοδο το ρόστερ του Παναθηναϊκού περιελάμβανε επιθετικούς όπως οι Λυμπερόπουλος, Ολισαντέμπε, Βλάοβιτς, Κωνσταντίνου με συνέπεια ο Βαζέχα να σημειώσει τις δυο τελευταίες ολιγόλεπτες συμμετοχές του στο Τσάμπιονς Λιγκ με το τελευταίο τον αγώνα απέναντι στη Ρεάλ που έδωσε την πρόκριση στον Προημιτελικό της διοργάνωσης. Στο ελληνικό πρωτάθλημα είχε επίσης λίγες συμμετοχές, 12 και 6 γκολ. Την περίοδο 2002-03 ο Βαζέχα εμφανίζεται ανανεωμένος και  παρά το ότι βάδισε πλέον στο 38ο έτος της ηλικίας του, ήταν εκείνος που έδωσε την πρόκριση στον Παναθηναϊκό απέναντι στη Λίτεξ Λόβετς, μπαίνοντας αλλαγή και σημειώνοντας στην παράταση δύο γκολ και ανατρέποντας το 0-1. Το τελευταίο Ευρωπαϊκό γκολ του, το σημείωσε γράφοντας το 4-1 επί της Φενέρ Μπαχτσέ. Συμμετείχε συνολικά σε 6 αγώνες που οδήγησαν τον Παναθηναϊκό στον Προημιτελικό του Κυπέλλου ΟΥΕΦΑ το 2003. Στο πρωτάθλημα Ελλάδας συμμετείχε σε 21 αγώνες και σημείωσε 3 γκολ και άλλα 2 στο Κύπελλο. Στις 15 Ιανουαρίου του 2003 με αντίπαλο τον Ακράτητο σημείωσε το τελευταίο του γκολ με τον Παναθηναϊκό για το Κύπελλο Ελλάδας και επίσης απέναντι στον Ακράτητο σημείωσε το τελευταίο του γκολ για το Πρωτάθλημα Ελλάδας στις 25 Μαΐου του 2003.

Η περίοδος 2003-04 βρήκε τον Παναθηναϊκό Νταμπλούχο, δίνοντας την ευκαιρία στον Κριστόφ Βαζέχα να κατακτήσει το πέμπτο του Πρωτάθλημα και το πέμπτο του Κύπελλο με τον Παναθηναϊκό, συμμετέχοντας στις πανηγυρικές εκδηλώσεις για την επιστροφή του Παναθηναϊκού μετά από επτά έτη στην κορυφή. Το 2006 δόθηκε προς τιμήν του φιλικός αγώνας μεταξύ ομάδας παλαιμάχων του Παναθηναϊκού και της Ρουχ Χόρζοβ.

Στην εθνική ομάδα 
Είχε 50 συμμετοχές με την Εθνική Πολωνίας με εννέα γκολ, το διάστημα 1984-1997.

Τα γκολ του Βαζέχα στην Ευρώπη
Αξιόλογη είναι και η επιθετική συγκομιδή του Βαζέχα σε γκολ στους ευρωπαϊκούς αγώνες. Έχει σημειώσει 25 τέρματα, 12 στο Τσάμπιονς Λιγκ, 8 στο Κύπελλο ΟΥΕΦΑ και 5 στο Κύπελλο Κυπελλούχων, σε 63 συνολικά συμμετοχές. Τα 6 γκολ σε μία σεζόν στο Τσάμπιονς Λιγκ αποτελούν την κορυφαία συγκομιδή αθλητή ελληνικής ομάδας, στο Τσάμπιονς Λιγκ (μαζί με το Μιχάλη Κωνσταντίνου το 2001-02), με εξαίρεση την επίδοση του Αντώνη Αντωνιάδη με 10 γκολ ή οποία επιτεύχθηκε για το Κύπελλο Πρωταθλητριών.

Προπονητική σταδιοδρομία 
Μετά την αποχώρησή του από την ενεργό δράση ξεκίνησε μια νέα καριέρα, αυτή του προπονητή και το καλοκαίρι του 2007 ανέλαβε τεχνικός διευθυντής της Arsenal Soccer School στην Ελλάδα, ενώ το 2008 έγινε και ένας από τους σκάουτερ του Παναθηναϊκού. Παράλληλα, το 2009 ίδρυσε την ακαδημία ποδοσφαίρου FC ΜΑΧΗ (Ακαδημία Ποδοσφαίρου Βαζέχα).

Στις 8 Δεκεμβρίου 2009, μετά τη λύση της συνεργασίας του Παναθηναϊκού με τον Χενκ τεν Κάτε, ανέλαβε βοηθός του νέου προπονητή της ομάδας και παλιού του συμπαίκτη, Νίκου Νιόπλια, θέση στην οποία παρέμεινε έως τον Νοέμβριο του 2010.

Ως πρώτος προπονητής 
Στις 3 Μαρτίου 2012, ανέλαβε την τεχνική ηγεσία του ΑΟ Αιγάλεω, αποχωρώντας στις 14 Ιουνίου 2012. Στις 9 Ιουλίου 2012 συμφώνησε να ηγηθεί της τεχνικής ηγεσίας του Φωκικού, όπου και παρέμεινε έως τις 22 Οκτωβρίου 2012. Στις 3 Ιουλίου 2013, ανέλαβε την τεχνική ηγεσία του ΓΣ Καλλιθέας, από όπου αποχώρησε στις 5 Φεβρουαρίου 2014. Από τις 24 Ιουλίου 2014 μέχρι τις 26 Φεβρουαρίου 2015, διατέλεσε προπονητής του Φωστήρα Ταύρου.

Τον χειμώνα του 2021 αναλαμβάνει την Ένωση Ασπροπύργου που αγωνίζεται στην Football League.

Τίτλοι και διακρίσεις 
 1 Πρωταθλήματα Πολωνίας: 1989 
 5 Πρωταθλήματα Ελλάδας: 1990, 1991, 1995, 1996, 2004
 5 Κύπελλα Ελλάδας: 1991, 1993, 1994, 1995, 2004
 2 Σούπερ Καπ: 1993, 1994
 Προημιτελικός Τσάμπιονς Λιγκ: 1992, 2002
 Ημιτελικός Τσάμπιονς Λιγκ: 1996
 Προημιτελικός Κυπέλλου ΟΥΕΦΑ: 2003

 Πρώτος σκόρερ του Πολωνικού πρωταθλήματος: 1989 
 Πρώτος σκόρερ του Ελληνικού πρωταθλήματος: 1994, 1995, 1998
 Δεύτερο βραβείο ενεργού σκόρερ από την IFFHS (International Federation of Football History & Statistics): 2001.
 Δεύτερος σκόρερ Τσάμπιονς Λιγκ: 1996

Πολιτική
Στις εκλογές του Ιανουαρίου 2015 ήταν υποψήφιος στην Α' Αθηνών με τους Ανεξάρτητους Έλληνες.

Στις αυτοδιοικητικές εκλογές 2023 είναι υποψήφιος δημοτικός σύμβουλος Αθηναίων με τον συνδυασμό «Αθήνα Ψηλά» του Κώστα Μπακογιάννη.

Παραπομπές

Εξωτερικοί σύνδεσμοι 
 Κριστόφ Βαζέχα: Όνομα βαρύ σαν Ιστορία, Ελευθεροτυπία 20 Απριλίου 2003.
 pao.gr βιογραφικό
 Krzysztof Warzycha - ποδοσφαιριστής, βάση δεδομένων transfermarkt.gr 
 Krzysztof Warzycha - προπονητής, βάση δεδομένων transfermarkt.gr .

Πολωνοί ποδοσφαιριστές
Πολωνοί προπονητές ποδοσφαίρου
Ποδοσφαιριστές Παναθηναϊκού
Προπονητές ποδοσφαίρου Παναθηναϊκού
Επιθετικοί ποδοσφαιριστές
Ποδοσφαιριστές Εθνικής Πολωνίας
Ποδοσφαιριστές Σούπερ Λιγκ Ελλάδας
Ποδοσφαιριστές Εκστρακλάσα
Ποδοσφαιριστές Ρουχ Χόζουφ
Ξένοι ποδοσφαιριστές στην Ελλάδα
Πολωνοί ποδοσφαιριστές στο εξωτερικό
Πολιτογραφημένοι πολίτες της Ελλάδας
Έλληνες πολιτευτές